## Nou centres de salut pilot valencians implanten programes innovadors d’educació per a la salut i activitats comunitàries

*** Els centres desenrotllaran a la Comunitat Valenciana el model de Centres de Promoció de la Salut eslové dins del projecte CIRCE Joint Action
* La promoció d’accions comunitàries contribuïx a poblacions més saludables de manera sostenible**

La Conselleria de Sanitat, a través de la Fundació per al Foment de la Investigació Sanitària i Biomèdica de la Comunitat Valenciana (Fisabio) i la Direcció General de Salut Pública, ha posat en marxa la transferència del model de Centres de Promoció de la Salut –desenrotllat per l’Institut Nacional de Salut Pública d’Eslovènia (NIJZ)– a nou centres de salut pilot de la Comunitat Valenciana.

Esta intervenció es du a terme en el marc del projecte CIRCE Joint Action amb l’objectiu d’adaptar el model de centres de promoció de salut eslovens al nostre sistema sanitari. A finals de l’any passat es va presentar el model als centres participants en la reunió de llançament celebrada en la seu de Fisabio i la Direcció General de Salut Pública.

“Els centres eslovens són, sense dubte, un model inspirador i digne d’anàlisi,” ha compartit Ana Egea, coordinadora d’acció comunitària de la de Salut Pública. Estos centres de promoció de salut es componen de professionals en infermeria comunitària, psicologia, fisioteràpia, nutrició i cinesioteràpia, dedicats exclusivament a programes grupals d’educació per a la salut i activitats comunitàries.

La llista de centres de salut seleccionats per a implementar les iniciatives pilot comprén una representació significativa de territoris i departaments de salut. En concret, es tracta dels centres de Tavernes de la Valldigna (Departament de Salut Gandia); Massamagrell (Departament de Salut València-El Clínic-La Malva-Rosa); Almàssera de Tonda, ZBS Vila Joiosa (Departament de Salut La Marina Baixa); Petrer 1 (Departament de Salut Elda); Orihuela II-Álvarez de la Riva (Departament de Salut Orihuela); Benissa (Departament de Salut Dénia); Campanar (Departament de Salut València-La Fe); Alacant Santa Faç (Departament de Salut Sant Joan d’Alacant) i Comarca els Ports (Departament de Salut de Vinaròs).

L’evidència científica disponible revela que les intervencions comunitàries, com la que es pretén implementar, promouen poblacions més saludables de manera sostenible. En este sentit, Egea ha explicat que la implementació del projecte “contribuirà a millorar la nostra capacitat de resposta a les necessitats de la població en matèria de salut”.

L’enfocament comunitari per a la promoció de la salut resulta habitual en els centres participants. Un exemple és el Departament de Salut de Gandia, a on es desenrotllen diferents programes d’educació per a la salut grupal, com La Safor Camina o Dones Llum, enfocats a la promoció de l’activitat física i al benestar emocional de les dones.

Ana Ocaña, coordinadora de l’Estratègia de salut comunitària de la Comunitat Valenciana en el departament saforenc, considera que el projecte és una gran oportunitat per a “implicar els equips d’Atenció Primària en un projecte europeu i visibilitzar les innovacions que ja estem desenrotllant actualment”.

**CIRCE Joint Action, un esforç conjunt europeu**

CIRCE Joint Action pertany a un particular grup de projectes europeus, les Accions Conjuntes (Joint Action en anglés), que perseguixen transferir i aplicar el coneixement generat per la investigació sanitària. L’objectiu és abordar reptes comuns en els estats membres mitjançant l’harmonització d’estratègies, l’intercanvi de bones pràctiques i el reforç de capacitats. Les accions estan cofinançades per la Unió Europea amb una aportació per part de les entitats receptores, en este cas Fisabio.

En el cas de CIRCE Joint Action, es pretén compartir pràctiques exitoses, basades en l’evidència, i millorar els servicis d’Atenció Primària a Europa. Durant el projecte un total de sis pràctiques de CIRCE-JA pertanyents a quatre estats membres (Bèlgica, Portugal, Eslovènia i Espanya) es transferiran a 45 llocs d’implementació de 12 estats membres.

Fecha: 01/03/2025